
Az előadás célja annak bemutatása, hogy vannak olyan fehérjék, amelyek nem engedelmeskednek a fehérjékkel kapcsolatban felállított klasszikus szabályoknak. Nincs hidrofób magjuk és katalitikus centrumuk, működésükhöz nem szükséges jól definiált térszerkezet, funkciójuk nem társul evolúciós konzerváltsághoz, egyes környezeti hatásokra rendkívül érzékenyek, másokkal szemben viszont szokatlanul ellenállóak. A közelmúlt eredményei azt mutatják, hogy ezen „furcsa” fehérjék szerkezeti rendezetlensége funkcionális előnyöket jelent, a sejt alapvető folyamataiban játszanak szerepet, és a genom jelentős része ilyen fehérjéket kódol. Az előadás a rendezetlen fehérjék szerkezeti sokféleségét, dinamikáját, szokatlan evolúcióját, sokrétű és gyakran inkább valószínűségi, semmint determinisztikus funkcióit mutatja be. Létük a fehérjék világában alapvető funkcionális munkamegosztásra utal, amennyiben a rendezett –globuláris- fehérjék katalitikus, szerkezeti és receptor funkciókat látnak el, míg a rendezetlen fehérjék elsősorban a szabályozásban vesznek részt. Az előadás végkövetkeztetése annak bemutatása, hogy a rendezetlen fehérjék léte, dinamikája, szerkezeti és funkcionális sokfélesége túlmutat a molekuláris biológia hagyományos determinisztikus szemléletén.
